I anden afdeling af DM i rallycross slog unge Daniel Svenningsen fra Sæby igen favoritten Ulrik Linnemann.

Inden weekendens ræs på Ørnedalsbanen i Sæby havde Ulrik Linnemann ellers gjort det klart, at han ikke ville lade sin 21-årige konkurrent mange chancer. - Han kommer ikke til at køre fra mig to gange. Han har været heldig nok for i år, lød det kækt fra Ulrik Linnemann inden løbet. Men den 25-årige EM-kører måtte efter første heat revurdere sine ord, efter at Daniel Svenningsen satte Linnemann og de andre rivaler på plads med en sikker sejr. I finalen cementerede Sæby-drengen igen sin status, som en man skal regne med, da han vandt og overlod andenplads til Linnemann, som dog havde en mere eller mindre defekt bil i den afgørende runde efter et uheld. - Jeg er så glad for den her sejr. Tænk at jeg kan køre op med og endda fra Linnemann, som har et langt større budget end os, sagde en følelsesladet Daniel Svenningsen. Med sejren fører Danielsen Svenningsen i den samlede stilling ved DM med Ulrik Linnemann på en andenplads. Se indslag fra løbet i sporten 19.30.